Dopo
diviers agns di scuintri dûr cui partîts di oposizion e cu lis
organizazions pe lenghe, il guvier galizian al cîr di sbassâ la
tension sul teme des politichis linguistichis puartadis indenant dal
esecutîf (tes mans de diestre spagnoliste dal PP). Par chest al à
inviât une schirie di incuintris, coordenâts dal segretari gjenerâl
pe politiche linguistiche Valentín García Gómez, cui diviers
partîts rapresentâts intal Parlament de Galizie e cun altris
istituzions che si ocupin di chestis tematichis. Il prin zîr di
incuintris, che si è tignût ai 28 di Mai, al è stât dome
interlocutori. Cundut che si à preseât la volontât di cirî une
strade condividude su la cuistion de lenghe, lis oposizions a àn
ricuardât che al jere stât propit il guvier dal PP a fâ saltâ i
ecuilibris che a jerin stâts cjatâts sul galizian. Se Alternativa
Galega de Esquerda no si è presentade par vie che e domandave un
confront viert cun ducj i sogjets interessâts e no incuintris
bilaterâi, chei altris doi partîts di oposizion – socialiscj e
nazionaliscj dal BNG – a àn domandât di revocâ o almancul di
suspindi il cussì clamât decret sul plurilinguisim che al ven
judicât un pas indaûr rispiet aes politichis par promovi la lenghe
galiziane. Par cumò però, l’esecutîf galizian al à fevelât
dome di cualchi modifiche al test che e sarà presentade in curt in
Parlament.
Font:
Xunta de Galicia, 24/05/13; Galicia Hoxe, 31/05/13
vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fra_Latn glg_Latn